KLASA: UP/I-034-01/24-01/76

URBROJ: 711-02-01/03-2024-6

Zagreb, 13. veljače 2025.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Ines Pavlačić kao zamjenice predsjednice Povjerenstva, Nike Nodilo Lakoš, Igora Lukača i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Anđela Palaškova, općinskog načelnika Općine Tkon, OIB:** **…………..,** pokrenutom po službenoj dužnosti na radnom sastanku 22. studenog 2024. g. pod KLASA: UP/I-034-01/24-01/76, URBROJ:711-02-01/03-2024-03, na 71. sjednici održanoj 13. veljače 2025., donosi sljedeću

**ODLUKU**

1. **Propustom podnošenja imovinske kartice za 2023.g. do 31. siječnja 2024.g., obveznik Anđelo Palaškov, općinski načelnik Općine Tkon, počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Anđelu Palaškovu se izriče opomena.**

Obrazloženje

Povjerenstvo je uvidom u Registar imovinskih kartica utvrdilo kako obveznik Anđelo Palašakov nije u zakonom propisanom, a niti roku koje je iznimno odredilo Povjerenstvo podnio imovinsku karticu za 2023. godinu.

Naime, kako je zbog prelaska na novu Informatičku platformu u razdoblju 2023.g.-2024.g. Povjerenstvo imalo poteškoća prilikom zaprimanja godišnjih imovinskih kartica za 2023.g. svim je obveznicima produljen rok za podnošenje godišnjih imovinskih kartica do 22. veljače 2024.g., međutim, niti u navedenom roku obveznik nije podnio imovinsku karticu za 2023.g.

Slijedom navedenog, Povjerenstvo je na stručnom radnom sastanku Povjerenstva održanom dana 22. studenog 2024.g. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a te je o istome obavijestilo obveznika obaviješću KLASA:UP/I-034-01/24-01/76,URBROJ:711-02-01/03-2024-03, kojom je obveznik pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik se na predmetnu Obavijest očitovao navodeći da mu je ovo prvi mandat na dužnosti te da je točno da je propustio dostaviti imovinsku karticu za 2023.g. u za to propisanom roku, do čega je došlo zbog niza preuzetih obveza i bez namjere. Obveznik navodi i kako je odmah po saznanju svog propusta istu karticu dostavio Povjerenstvu.

U tijeku postupka Povjerenstvo je utvrdilo da obveznik Anđelo Palaškov obnaša dužnost općinskog načelnika Općine Tkon od 24. svibnja 2021.g. te da je s obzirom na navedeno sukladno čl. 3. st. 1. točki 34. ZSSI-a dužan postupati sukladno odredbama navedenog Zakona.

Nadalje, Povjerenstvo ističe kako je člankom 10. stavka 4. ZSSI propisano da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno je da obveznik nije do 31. siječnja 2024.g. odnosno do 22. veljače 2024.g. podnio imovinsku karticu za 2023.g. kao i da je navedenu imovinsku karticu podnio dana 21. listopada 2024.g.

 Takvim svojim propustom u pravovremenom postupanju obveznik je počinio povredu čl. 10. st. 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da je obveznik naknadno podnio imovinsku karticu za 2023.g. te da do sada protiv obveznika nisu vođeni postupci pred Povjerenstvom, kao i da je uredno Povjerenstvu podnosio imovinske kartice. Slijedom navedenog, Povjerenstvo je opravdanim ocijenilo sankciju opomene.

Slijedom svega navedenog, Povjerenstvo je donijelo odluku kako je navedeno u izreci ovog akta.

 ZAMJENICA PREDSJEDNICE POVJERENSTVA

 Ines Pavlačić, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Anđelo Palaškov, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana